## Pravilnik o izračunu, visini i naplati naknada koje se plaćaju Hrvatskoj agenciji za nadzor financijskih usluga za 2007. godinu

### NN 14/2007 (7.2.2007.), Pravilnik o izračunu, visini i naplati naknada koje se plaćaju Hrvatskoj agenciji za nadzor financijskih usluga za 2007. godinu

# HRVATSKA AGENCIJA ZA NADZOR FINANCIJSKIH USLUGA

**582**

Na temelju odredbi članka 20. stavka 1. alineja 2. i stavka 3. Zakona o
Hrvatskoj agenciji za nadzor financijskih usluga (»Narod­ne novine«, br.
140/05), Uprava Hrvatske agencije za nadzor financijskih usluga je na sjednici
održanoj 25. siječnja 2007. godine donijela

## PRAVILNIK

### O IZRAČUNU, VISINI I NAPLATI NAKNADA KOJE SE PLAĆAJU HRVATSKOJ AGENCIJI ZA NADZOR FINANCIJSKIH USLUGA ZA 2007. GODINU

OPĆE ODREDBE

Članak 1.

Ovim Pravilnikom uređuje se izračun i visina naknada, način i izvršenje naplate
naknade koju naplaćuje Hrvatska agencija za nadzor financijskih usluga (u
daljnjem tekstu: Agencija) za 2007. godinu.

OBVEZNICI PLAĆANJA

Članak 2.

1) Obveznici plaćanja naknada su subjekti nadzora – sve pravne i fizičke osobe
koje se bave pružanjem financijskih usluga, savjetovanjem na financijskom
tržištu, prodajom, posredovanjem ili uprav­ljanjem imovinom korisnika
financijskih usluga, i to:
1. društva za osiguranje iz članka 2. Zakona o osiguranju (»Narodne novine« br.151/05,
u daljnjem tekstu: ZOS-a), i društva za reosiguranje iz članka 16. stavka 8. ZOS-a,
2. posrednici u osiguranju iz članka 241. i 242. ZOS-a i zastupnici u osiguranju
iz članaka 234. do 236. ZOS-a,
3. burze iz članka 76. Zakona o tržištu vrijednosnih papira (»Narodne novine« br.
84/02, 138/06, u daljnjem tekstu: ZTVP),
4. Središnja depozitarna agencija iz članka 134. ZTVP,
5. ovlaštena društva iz članka 35. ZTVP,
6. društva za upravljanje obveznim mirovinskim fondom članka 5. Zakona o
obveznim i dobrovoljnim mirovinskim fondovima (»Narodne novine« br. 49/99,
63/00, 103/03, 177/04),
7. društva koja upravljaju investicijskim fondovima iz članka 3. Zakona o
investicijskim fondovima (»Narodne novine« br. 150/05),
8. društva koja obavljaju poslove leasinga iz članka 3. stavka 1. Zakona o
leasingu (»Narodne novine« br. 135/06),
9. društva koja obavljaju poslove faktoringa iz članka 15. stavka 1. točke 2.
alineja 8. Zakona o Agenciji.
2) Subjekti nadzora Agenciji plaćaju naknade u rokovima kako je uređeno ovim
Pravilnikom.

Članak 3.

1) Naknade su prihod Agencije i uplaćuju se u korist žiro-računa Agencije:
2390001-1100329373.
2) Agenciji se naknade uplaćuju mjesečno i to u roku od 15 dana od zadnjeg dana
obračunskog mjeseca ukoliko za pojedine obveznike nije Pravilnikom drugačije
uređeno.
3) Agencija svojom odlukom može osloboditi subjekte nadzora obveze plaćanja
naknada za određeno razdoblje.

DRUŠTVA ZA OSIGURANJE I DRUŠTVA ZA REOSIGURANJE

Članak 4.

1) Društva za osiguranje i društva za reosiguranje iz članka 2. stavka 1. točke
1. ovoga pravilnika dužna su Agenciji platiti naknadu u visini od 0,6 o/oo
(tisućinki) računano od iznosa zaračunate bruto-premije osiguranja i
reosiguranja.
2) Naknadu iz stavka 1. ovoga članka društva za osiguranje i reosiguranje
izračunavaju na temelju podataka o zaračunatoj bruto-premiji za svaki mjesec
tekuće godine.
3) Društva za osiguranje i društva za reosiguranje naknadu izračunavaju
primjenom formule:
Zaračunatu bruto-premiju pomnožiti sa 0,6 o/oo (tisućinki).
4) Izračunata naknada iz stavka 3. ovoga članka mjesečni je iznos obveze
plaćanja naknade Agenciji.

POSREDNICI I ZASTUPNICI U OSIGURANJU

Članak 5.

1) Posrednici u osiguranju i zastupnici u osiguranju iz članka 2. stavka 1.
točke 2. ovoga pravilnika dužni su Agenciji platiti naknadu u visini od 0,8 o/oo
(tisućinki) računano od ostvarenog prihoda koji posrednici i zastupnici
zaračunavaju za pružene usluge posredovanja ili zastupanja u osiguranju, usluga
savjetovanja, pomoći u obradi šteta, te procjene rizika i šteta.
2) Naknada iz stavka 1. ovoga članka obračunava se na temelju podataka o
ostvarenom prihodu od usluga posredovanja ili zastupanja u osiguranju i prihodi
od usluga savjetovanja, pomoći u obradi šteta, te procjeni rizika i šteta, po
polugodišnjem i godišnjem izvješću tekuće godine.
3) Posrednici u osiguranju i zastupnici u osiguranju naknadu izračunavaju
primjenom formule:
Ostvarene prihode pomnožiti sa 0,8 o/oo (tisućinki).
4) Izračunata naknada iz stavka 3. ovoga članka polugodišnji je iznos obveze
plaćanja naknade Agenciji.
5) Posrednici u osiguranju i zastupnici u osiguranju naknadu Agenciji uplaćuju u
roku od 15 dana od roka za izradu polugodišnjeg, odnosno godišnjeg izvješća.

BURZA I SREDIŠNJA DEPOZITARNA AGENCIJA

Članak 6.

1) Burza iz članka 2. stavka 1. točke 3. ovoga pravilnika dužna je Agenciji
platiti naknadu od 0,0025 o/oo (tisućinki) računano od ukupne tržišne
kapitalizacije svih vrijednosnih papira uvrštenih na burzi.
2) Središnja depozitarna agencija, iz članka 2. stavka 1. točke 4. ovoga
pravilnika dužna je Agenciji platiti naknadu od 0,004 o/oo (tisućinki) računano
od tržišne kapitalizacije svih vrijednosnih papira upisanih u depozitorij
Središnje depozitarne agencije.
3) Izračunatu naknadu iz stavka 1. i 2. ovoga članka burza i Središnja
depozitarna agencija plaćaju Agenciji iz sredstava prihoda.
4) Tržišna kapitalizacija iz stavka 1. i 2. ovoga članka izračunava se zadnjeg
dana poslovne godine.
5) Burza i Središnja depozitarna agencija naknadu Agenciji uplaćuju u roku od 15
dana od završetka poslovne godine.

OVLAŠTENA DRUŠTVA

Članak 7.

1) Ovlaštena društva iz članka 2. stavka 1. točke 5. ovoga pravilnika dužna su
Agenciji platiti naknadu od 0,8 o/oo (tisućinki) računano od ukupno ostvarenog
prihoda.
2) Naknadu iz stavka 1. ovoga članka ovlaštena društva izračunavaju na temelju
podataka o ukupno ostvarenom prihodu za svako tromjesečje tekuće godine.
3) Pod prihodima iz stavka 2. ovoga članka za brokerska društva i banke koje
obavljaju poslove iz članka 34., a u skladu s odred­bama članka 39. stavka 1.
Zakona o tržištu vrijednosnih papira (»Narodne novine« br. 84/02, i 138/06),
podrazumijevaju se: prihodi od brokerskih provizija i naknada, prihodi od
upravljanja portfeljem vrijednosnih papira za račun nalogodavca – vlasnika
portfelja, prihodi od posebne burzovne trgovine, prihodi od poslova agenta
izdanja, prihodi od poslova pokrovitelja izdanja, prihodi od investicijskog
savjetovanja i prihodi od poslova skrbništva.
4) Ovlaštena društva naknadu izračunavaju primjenom formule:
Ostvarene prihode pomnožiti sa 0,8 o/oo (tisućinki).
5) Izračunata naknada iz stavka 4. ovoga članka tromjesečni je iznos obveze
plaćanja naknade Agenciji.
6) Ovlaštena društva naknadu Agenciji uplaćuju u roku od 15 dana od završetka
tromjesečja.

DRUŠTVA ZA UPRAVLJANJE OBVEZNIM MIROVINSKIM FONDOVIMA

Članak 8.

1) Društva za upravljanje obveznim mirovinskim fondovima iz članka 2. stavka 1.
točke 6. ovoga pravilnika dužna su Agenciji platiti naknadu od 0,3 o/oo
(tisućinki) računano od ukupne imovine obveznog mirovinskog fonda.
2) Društva za upravljanje obveznim mirovinskim fondovima naknadu izračunavaju u
rokovima koji su istovjetni rokovima vrednovanja imovine fonda i to primjenom
formule:
Ukupnu imovinu obveznog mirovinskog fonda pomnožiti sa 0,3 o/oo (tisućinki) i
podijeliti sa 365 dana.
3) Izračunati iznos naknade za Agenciju ne tereti imovinu obveznog mirovinskog
fonda.
4) Mjesečni iznos obveze naknada za Agenciju izračunava se zbrajanjem dnevno
izračunatih naknada iz stavka 2. ovoga članka tijekom obračunskog mjeseca.
5) Naknadu iz stavka 1. ovoga članka društva za upravljanje obveznim mirovinskim
fondovima plaćaju Agenciji iz naknade koju zaračunavaju sukladno članku 60.
stavku 1. točka 2. Zakona o obveznim i dobrovoljnim mirovinskim fondovima
(»Narodne novine« br. 49/99, 63/00, 103/03, 177/04).

DRUŠTVA ZA UPRAVLJANJE INVESTICIJSKIM FONDOVIMA

Članak 9.

1) Društva za upravljanje investicijskim fondovima iz članka 2. stavka 1. točke
7. ovoga pravilnika dužna su Agenciji platiti naknadu od 0,3 o/oo (tisućinki)
računano od ukupne imovine investicijskih fondova.
2) Društva za upravljanje investicijskim fondovima naknadu izračunavaju u
rokovima koji su istovjetni rokovima vrednovanja imovine pojedine vrste
investicijskog fonda.
3) Društva za upravljanje otvorenim investicijskim fondovima s javnom ponudom
naknadu izračunavaju dnevno primjenom formule:
Ukupnu imovinu otvorenog investicijskog fonda pomnožiti sa 0,3 o/oo (tisućinki),
i podijeliti sa 365 dana.
4) Mjesečni iznos obveze naknade za plaćanje izračunava se zbrajanjem dnevno
izračunatih naknada na način iz stavka 3. ovoga članka tijekom obračunskog
mjeseca.
5) Društva za upravljanje zatvorenim investicijskim fondom, investicijskim
fondom s privatnom ponudom i investicijskim fondom rizičnog kapitala s privatnom
ponudom naknadu izračunavaju zadnjeg dana u obračunskom mjesecu primjenom
formule:
Ukupnu imovinu investicijskog fonda pomnožiti sa 0,3 o/oo (tisućinki), i
podijeliti sa 12 mjeseci.
6) Mjesečni iznos obveze naknade za plaćanje izračunava se kako je uređeno
stavkom 5. ovoga članka.
7) U slučaju ako društva za upravljanje investicijskim fondom s privatnom
ponudom i investicijskim fondom rizičnog kapitala s privatnom ponudom vrednuju
imovinu u razdoblju kraćem od mjesec dana tada će naknadu izračunavati primjenom
formule iz stavka 3. ovoga članka uvažavajući stvarni broj dana vrednovanja.
8) Naknada za Agenciju tereti imovinu investicijskog fonda, osim u slučaju
društva za upravljanje investicijskim fondom s privatnom ponudom i društva za
upravljanje investicijskim fondom rizičnog kapitala s privatnom ponudom koji
obveze naknade plaćaju iz naknade za upravljanje.

DRUŠTVA KOJA OBAVLJAJU POSLOVE LEASINGA

Članak 10.

1) Društva koja obavljaju poslove leasinga iz članka 2. stavka 1. točke 8. ovoga
pravilnika dužna su Agenciji platiti naknadu od 0,2 o/oo (tisućinki) računano od
imovine.
2) Naknada iz stavka 1. ovoga članka obračunava se na temelju podataka o imovini
za prethodnu godinu iskazanih u tromjesečnim izvješćima društva za leasing (TMSI-LD)
u izvještajnom razdoblju 1. 1. do 31. 12. 2006. godine.
3) Imovinu iz stavka 1. ovoga članka čini zbroj imovine: dani dugoročni zajmovi,
materijalna imovina u operativnom leasingu, dugotrajna potraživanja iz
financijskog leasinga, kratkotrajna potraživanja iz financijskog leasinga,
kratkotrajna potraživanja iz operativnog leasinga, i kratkotrajna potraživanja
za dane zajmove.
4) Društva koja obavljaju poslove leasinga naknadu izračunavaju primjenom
formule:
Imovinu pomnožiti sa 0,2 o/oo (tisućinki), i podijeliti sa 4 tromjesečja.
5) Izračunata naknada iz stavka 4. ovoga članka tromjesečni je iznos obveze
plaćanja naknade Agenciji.
6) Društva koja obavljaju poslove leasinga naknadu Agenciji uplaćuju u roku od
15 dana od završetka tromjesečja.

DRUŠTVA KOJA OBAVLJAJU POSLOVE FAKTORINGA

Članak 11.

1) Društva koja obavljaju poslove faktoringa iz članka 2. stavka 1. točke 9.
ovoga pravilnika dužna su Agenciji platiti naknadu od 0,8 o/oo (tisućinki)
računano od ostvarenih prihoda.
2) Naknada iz stavka 1. ovoga članka obračunava se na temelju podataka o
ostvarenom prihodu po polugodišnjem, odnosno godišnjem izvješću tekuće godine.
3) Pod prihodima iz stavka 2. ovoga članka podrazumijevaju se prihodi ostvareni
obavljanjem poslova faktoringa.
4) Društva koja obavljaju poslove faktoringa naknadu Agenciji izračunavaju
primjenom formule:
Ostvarene prihode pomnožiti sa 0,8 o/oo (tisućinki).
5) Izračunata naknada iz stavka 4. ovoga članka polugodišnji je iznos obveze
plaćanja naknade Agenciji.
6) Društva koja obavljaju poslove faktoringa naknadu Agenciji uplaćuju u roku od
15 dana od roka za izradu polugodišnjeg, odnosno godišnjeg izvješća.

PRIJELAZNE I ZAVRŠNE ODREDBE

Članak 12.

Stupanjem na snagu ovog pravilnika prestaje važiti Pravilnik o izračunu, visini
i naplati naknada koje se plaćaju Hrvatskoj agenciji za nadzor financijskih
usluga za 2006. godinu. (»Narodne novine« br. 105/06).

Članak 13.

Pravilnik stupa na snagu osmog dana od dana objave u »Narodnim novinama«.

Klasa: 011-01/06-01/29
Urbroj: 326-01/07-04
Zagreb, 25. siječnja 2007.

Predsjednik Uprave
**Ante Samodol**, v. r.

Pravilnik, NN 14/2007-582
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)